**ПРОТОКОЛ ОТ ПЪРВОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 11 ноември 2019 година, начало 14:00 часа**

От общо 51 общински съветници присъстваха всички.

**Г-н Г. Григоров**: Уважаеми госпожи и господа, моля всички да станем и да изслушаме химна на България и на Европейския съюз.

*Изслушване на Химна на Република България.*

*Изслушване на Химна на Европейския съюз.*

**Г-н Г. Григоров**: Благодаря ви. Уважаеми госпожи и господа народни представители, общински съветници, кметове, жители и гости на Община Русе, позволете ми в началото на настоящата тържествена церемония да изкажа своята благодарност на председателя на Общинската избирателна комисия господ ин Николай Братованов и на неговия екип за успешно проведените местни избори. Уважаеми госпожи и господа общински съветници, уважаеми господин Милков, уважаеми кметове на кметства, поздравявам ви за постигнатия успех. Вие получихте подкрепата на жителите на общината, които оцениха вашите програми и предизборни обещания. Сега е време да оправдаете указаното ви доверие, да подходите с професионализъм и отговорност при решаването на всеки един казус. Да започнете с решаването на най-неотложните задачи, а именно тези свързани с екология, инфраструктура, транспорт, проблеми на малките населени места, крайни квартали и други. Но най-важното, което трябва да постигнете е да създадете такива условия на живот за висок жизнен стандарт и за високо качество на живот, които да върнат русенци в нашата община. Изпълнявайки високите цели, които сте си поставили ви пожелавам, докато обичате Русе и работите за него да бъдете обединени, защото само така може да бъдете пример за идните поколения, такъв какъвто за нас са Петър Винаров, Кирил Старцев, Силаги и много други. Следвайте техният пример, защото те успяха да променят хода на историята. В качеството си на представител на държавната власт ви уверявам в категоричната подкрепа на Областна администрация – Русе, която ще продължа да оказвам. Пожелавам ви здраве, мъдрост и дръзновение. Работете ефективни и винаги в интерес на хората. Успешен мандат и на добър час! А, сега давам думата на господин Николай Братованов – председател на Общинската избирателна комисия да представи резултатите от проведения вот.

**Г-н Н. Братованов**: Благодаря. Уважаеми дами и господа, на проведените избори на 27 октомври за общински съветници гласуваха 56176 избиратели, чиито гласове се разпределиха по следния начин: ПП ГЕРБ получи 15 съветника в местния парламент, Местна коалиция „ БСП за България“ 14 съветника, Местна коалиция ВМРО, Българско национално движение 8, Местна коалиция Съюз на демократичните сили 4, Демократична България Обединение 3, Политическа партия Атака и Движение за права и свободи по 2 мандата, Българска социалдемократическа партия, политическа партия Възраждане, Местна коалиция „Заедно за промяна“, Български демократичен център по 1. Сега ще прочета поименно имената на всички избрани за общински съветници, като ще помоля те да заемат мястото на трибуната за полагането на клетва: Александър Нанев Неделчев, моля заповядайте. Алисe Кямилова Муртезова, Асен Иванов Даскалов, Бедрос Левон Пехливанян, Борислав Пламенов Рачев, Валери Йорданов Иванов, Веселин Тодоров Велчев, Веселко Илиев Цветков, Владо Владимиров Владов, Галин Николаев Ганчев, Гергана Юлиянова Николова-Спасова, Дауд Мехмед Ибрям, Деана Георгиева Тонева, Деница Красимирова Иванова, Деян Иванов Недков, Диана Иванова Ласонина, Дилян Пламенов Саманджиев, Димитър Илиев Димитров, Евгени Игнатов Игнатов, Екатерина Петрова Иванова, Елеонора Николаева Николова, Елисавета Донева Досева, Елка Матева Симеонова, Енчо Илиев Енчев, Иван Йосифов Кюркчиев, Иван Костадинов Иванов, Иван Петров Григоров, Иво Колев Пазарджиев, Йовчо Георгиев Смилов, Йорданка Миронова Даневска, Косю Тодоров Станев, Кристиян Георгиев Иванов, Кънчо Асенов Йорданов, Луиза Красимирова Попова, Милко Борисов Костадинов, Мирослав Петров Славчев, Митко Христов Кунчев, Михаил Петков Илиев, Наталия Георгиева Кръстева, Орлин Йорданов Дяков, Пламен Христомиров Рашев, Пламен Янков Цветков, Росица Борисова Георгиева, Светлозар Георгиев Симеонов, Станимир Стефанов Станчев, Стоян Борисов Христов, Теодора Димитрова Константинова-Гайрева, Тодор Трифонов Койнов, Траян Тихомиров Тотев, Христо Иванов Белоев. До насрочване на днешното заседание Свилен Филипов Иванов изрази воля, че не желае да встъпи в длъжност, поради което с решение от 8 ноември 2019 година Общинската избирателна комисия – Русе обяви за избран следващия общински съветник от листата на ПП ГЕРБ, това е Иван Петров Иванов, който моля също да дойде на сцената. Уважаеми дами и господа, с настоящата церемония вие сте призовани да положите клетва, след полагането ѝ ще встъпите в длъжност с мандат от 4 години. Не забравяйте, че сте получили доверието на гласоподавателите чрез вашите послания. Сега е настъпил момента тези послания да се изпълняват, както и да се загърбят политическите разделения в интерес на гражданите от общината. Ръководете се от интересите на гражданите на Община Русе и работете за тяхното благоденствие. Моля сега всички да повтарят след мен:

**„Заклевам се в името на Република България да спазвам конституцията и законите на страната и във всичките си действия да се ръководя от интересите на гражданите и да работя за тяхното благоденствие. Заклех се.”**

*Всички общински съветници положиха клетва.*

**Г-н Н. Братованов:** Моля за удостоверяване на процедурата за полагане на клетва следва да подпишете клетвени листи и да получите удостоверения по същия ред, по който съответно бяхме изброени.

*Общинските съветници подписаха удостоверения и клетвени декларации.*

**Г-н Н. Братованов:** Уважаеми дами и господа освен за общински съветници, важна бе волята на гласоподавателите по отношение избора на кмет на общината и кметове на кметства, След проведения I и II тур за кмет на Община Русе със свое решение ОИК обяви за избран Пенчо Пламенов Милков. Моля, господин Милков да заемете мястото си на трибуната. Със свои решения от 27 октомври и 4 ноември ОИК обяви за избрани и следните кметове на кметства, които ще прочета поименно и моля също да заемат мястото на трибуната за полагане на клетва: кмет на кметство Хотанца Венета Димитрова Недева, кмет на кметство Семерджиево Мюжгян Ахмедова Халилова, кмет на кметство Мартен Димо Александров Тонев, кмет на кметство Бъзън Валентинова Веселинова Цанкова-Борисова, кмет на кметство Басарбово **Николай Стефанов Колев, кмет на кметство Николово Златан Ванев Василев, кмет на кметство Просена Радостина Сашева Давидова, кмет на кметство Сандрово Георги Илиев Пенков, кмет на кметство Червена вода Людмила Белчева Маринова, кмет на кметство Тетово Калоян Георгиев Терзиев, кмет на кметство Ново село Мариела Недялкова Йорданова, кмет на кметство Ястребово** Ехлиман **Ебайзер Етем. Съгласно ЗМСМА следва да бъде положена клетва, за да встъпите в длъжност. Моля, да повтаряте след мен.**

**„Заклевам се в името на Република България да спазвам конституцията и законите на страната и във всичките си действия да се ръководя от интересите на гражданите от Русенска община и да работя за тяхното благоденствие. Заклех се.”**

*Кметът на Община Русе и всички кметове на кметства от общината положиха клетва.*

**Г-н Н. Братованов**: Следва да бъдат подписани и клетвените листи и да получите удостоверения.

*Кметът на Община Русе и всички кметове на кметства подписаха клетвени листи.*

**Г-н Г. Григоров**: Уважаеми госпожи и господа, за мен е привилегия и удоволствие да обявя процедурата по предаване символите на местната власт от досегашния кмет на Община Русе господин Пламен Стоилов на новоизбрания кмет господин Пенчо Милков. Заповядайте.

**Г-н Пл. Стоилов**: Няколко думи да кажа господин Областен управител, разрешавате предполагам. Уважаеми господин Кмете, уважаеми госпожи и господа общински съветници, уважаеми кметове на малки населени места, скъпи съграждани, днес е един ден, в който се отваря нова страница в историята на Русе. Но аз смятам, че бъдещите поколения като четат тази и следващите страници няма да съжаляват, а ще продължат да се гордеят с това, което се случва в нашия град. Спомняме си преди 8 години като встъпвах в тая длъжност колко беше трудно и тежко. С ваша подкрепа, с подкрепата на неправителствените организации, с подкрепата на цялата русенска общественост ние направихме така, че нашия град днес е съвсем различен, много по-хубав и много по-добро място за живеене. Използвам случая да благодаря на целия мой екип, на цялата администрация, на общинските съветници и председателя на стария общински съвет, защото всичко постигнахме заедно и в интерес на Русе и нашите прекрасни съграждани. Поздравявам кмета, общинските съветници с избора и успеха, който имат на Местни избори 2019-та. Вярвам в тях, вярвам, че ще работят за благото и просперитета на Русе, а ние като обикновени граждани всички останали ще ги подкрепяме. На добър час! Желая ви нови успехи и нека продължим ускореното развитие на нашия град, защото това е важно за нашите деца, това е важно за бъдещите поколения. Когато встъпвах в длъжност кмета Йотов ми подари боксови ръкавици, не се наложи да ги използвам. И аз смятам, че господин Милков няма нужда от боксови ръкавици, тъй като нещата са съвсем различни, но ще има нужда от сила, от духовна подкрепа и затова му подарявам тая икона Свети Георги- закрилника на Русе и апостола, който винаги се е грижил града на свободния дух да върви само напред. Желая му да го подкрепя и да успява във всяко едно начинание.

**Г-н П. Милков**: Уважаеми господин Григоров, уважаеми господин Стоилов, уважаеми господин Братованов, уважаеми дами и господа общински съветници, скъпи съграждани, русенци, момента е много специален за мен и е част от един специален ден – днес Православната ни църква, както всички знаете чества деня на свети Мина, той е покровител на дома и семейството, на сираците, на бездомните. И намирам не малка символика, че днес сме призвани да положим клетва пред съгражданите си. Русе е наш общ дом и всички бяхме избрани да се грижим за него. А, кои сме ние? Хора от 10 политически формирования, различни, хора със своите убеждения, предразсъдъци, със своите лични истории, с своите знания, умения. Един пъстър общински съвет, който много скоро ще сблъсква своите ЗА и ПРОТИВ, много въпроси. Но съм убеден, че няма с какво да изненадаме залата на общинския съвет в Русе, защото тя е била свидетел на хиляди политически битки, била е също така свидетел на много решения спуснати от политически централи и решения базирани единствено на частни интереси. Всички знаем и сме виждали в многото години назад какво е водило, какъв е бил резултата на това. Затова трябва да видим какво ни обединява днес тук всички, общинските съветници, новоизбрания кмет и новоизбраните кметове на кметства. Това е на пъров място доверието, което ни гласуваха нашите съграждани и отговорността за това д се грижим за община Русе. За мен това не са стълбички към някакви лични възможности и собствен рай, това са висши ценности. И тук днес на пл. „Свобода“ е мястото да решим можем ли заедно да работим за бъдеще, което е свързано с ценности, които може би от много време липсват. Русенци ясно посочиха желанието си за промяна и аз се надявам всички общински съветници и кметове, включително и аз да осъзнаем тяхното желание и да видим себе си в това. Затова ще ви предложа в следващите 4 години да се ръководим от 4 принципа, това са принципите на: единение, компетентност, прозрачност и почтеност. И не за всяка от 4 години по един от принципите, а всички принципи заедно да изповядваме през тези 4 години. От моя страна имате протегната ръка. Предлагам ви да бъдем съмишленици, защото всички ние обичаме Русе. На общинските съветници и на кметовете на добър час. А на гражданите искам да кажа само едно, някой път може и да сбъркам, но никога не бих направил нещо, което да ми е трудно да ви обясня. С цялото си същество и с всичко, което съм ще работя за благополучието на своя роден град и на своите съграждани. Благодаря ви.

**Г-н Г. Григоров:** Уважаеми госпожи и господа, молебен по повод днешната тържествена церемония ще бъде отслужен от свещеници от Русенската Света Митрополия. Заповядайте.

*Отслужен беше молебен от свещениците от Русенската Света Митрополия.*

**Г-н Г. Григоров**: Уважаеми госпожи и господа още един път искам да ви пожелая здраве, сили и успешен мандат. А сега давам думата на най-възрастния общински съветник господин Тодор Койнов, който да открие и ръководи първото заседание на новоизбрания общински съвет. Заповядайте, господин Койнов.

**Г-н Т. Койнов**: Благодаря Ви, господин Областен управител. Уважаеми господа народни представители, уважаеми Областен управител, уважаеми току-що избран кмет на община Русе и кметове на кметства, уважаеми, скъпи общински съветници, разрешете ми преди всичко да честитя встъпване в длъжност на нашия кмет на Община Русе господин Пенчо Милков. Ние го познаваме като личност с доказани качества, умеещ да гради екипи, който е с висока самодисциплина и взискателност преди всичко към самия себе си. Човек, който познава добре законите на страната и който има ясна визия и конкретни цели. Мисля, че всичко това е една гаранция да вярваме, че този мандат ще бъде мандат на възраждането на Русе. Искам също така да честитя встъпването в длъжност на новите общински съветници и на кметове на кметства и да пожелая успешна работа в интерес на всички населени места на общината ни и цялото общество, което е наше задължение, високи отговорни. Нека успешно и с чувство на отговорност да се справим със задачите, които са ни възложени. Предлагам на официалните гости, който желае да отправи поздравления. ( коментар от зала не се чува ) Господин Пламен Рашев от Коалиция БСП за България, АБВ, Българската пролет, Политическо движение социалдемократи.

**Г-н Пл. Рашев**: Уважаеми народни представители, уважаеми господин Койнов, уважаеми господин Григоров, уважаеми Кмете, дами и господа, граждани на Русе, русенската левица обединена в коалиция постигна добър резултат в местните избори. Това показа, че единението за повече справедливост е пътя към сърцата и разума на хората. Безспорно това беше невъзможно без личността на общата ни кандидатура за кмет на общината – господин Пенчо Милков, млад, енергичен, образован. Той за кратко време като народен представител се превърна в защитник интересите на всички русенци. Това го направи харесван и търсен политик за решаване на различни наболели проблеми. На изборите преди седмица зад кандидата ни за кмет застанаха 30 975 гласоподаватели. Успей, господин Кмете. Групата БСП за България, АБВ, Движение за радикална промяна „Българската пролет“ и Политическо движение социалдемократи подкрепят Вашата платформа и ще работят за практическото ѝ прилагане в новата управленска програма на Община Русе. Тук трябва да отбележим, че всички политически сили подходиха отговорно към русенци и техните послания си приличат или са еднакви. Всички искаме по-висок стандарт, сигурност и привлекателност за живот в русенска община. Нека заедно общински съвет и администрация с ефективно и прозрачно управление го направим, да превърнем Русе в северната столица на България. На добър път!

**Г-н Т. Койнов**: И тъй като започнахме с представителите на политическите сили, то моля, ако има други представители от групите, които са представени в Общинския съвет за приветствие, моля да заповядат. Госпожа Теодора Константинова. ( коментар от зала не се чува ) Ами няма, другите ... Извинявайте, не видях.

**Д-р Т. Константинова**: Уважаеми народни представители, уважаеми господин Областен управител, уважаеми господин Кмете, уважаеми общински съветници, граждани, уважаеми медии, от името на общинските съветници от Демократична България заявявам пред вас, че ще работим конструктивно, честно и отговорно в общинския съвет на Русе. Нашата кауза е и ще бъде Русе, интересите на русенските граждани. Ще бъдем непримирими при опити за прокарване на лични и корпоративни интереси. Призовавам общинските съветници да работим така, че нашия град да бъде лесен за живеене, а не лесен за напускане. Да заема своето достойно място на картата на България и русенци да живеят с достойнството на този град. Предлагам ние да се обединим и там, където се работи за Русе да работим всички без да има излишни противопоставяния, така че след 4 години да не се срамуваме и да вървим спокойно по улиците на нашия град. Благодаря ви.

**Г-н Т. Койнов**: Давам думата за приветствие на господин ... Кажете си името за протокола, не се познаваме и затова нека тия, които се изказват да си казват името да може да се записва в протокола.

**Г-н Б. Пехливанян**: Уважаеми господин Кмет, уважаеми господин Областен ... ( коментар от зала не се чува ) Все пак дойде времето, да си говорим като най-голяма политическа сила. Искам да изразя благодарност на всички русенци, които излязоха да гласуват, благодарност на всички тези, които припознаха дясното, припознаха ГЕРБ. Наред с това искам да кажа, че всички тук неприсъстващи, не само може би 10 партии сме длъжници на нашите съграждани, защото 2/3 от тях останаха по домовете си и не участваха в тези избори. Така, че аз пожелавам този общински съвет да бъде с още по-голямо влияние, с още по-голям акцент на стигне до всички нас и до всички граждани на Русе. По време на предизборната кампания, както и сега много ми харесаха думите на кмета Пенчо Милков, който каза за 4 акцента, много е прав, изключително е прав. Всички говориха, една от най-честите думи беше за промяна. Нека да си спомним, че точно тази думичка промяна започна преди 8 години и тя е видима не само от това, което става в нашия град наред с някои забележки, наред с недостатъци и аз наистина мисля, че не само нашата група, но и всички съветници, които сега са избрани ще работим за това всичко, което е направено да се надгражда. И аз вярвам, че този екип на този кмет трябва да положи и съм убеден, че ще го направи, всичко, което е в правилната насока за наистина надграждане на това, ние ще бъдем безспорно за всички тези неща, но ще бъдем и коректив за нещо, което не е в интерес на русенци, не е в интерес на гражданите ни. Така, че аз мисля, че заедно трябва да отстояваме всички тези принципи на самоуправлението, за да можем наистина този общински съвет да излезе с по-голям имидж, отколкото беше предишния. Успех на всички и ползотворна работа.

**Г-н Иво Пазарджиев**: Уважаеми господин Областен управител, уважаеми народни представители, уважаеми господин Кмет на Община Русе, уважаеми кметове на кметства, уважаеми дами и господа общински съветници, Ваше благовенства, уважаеми представители на средствата за масово осведомяване, скъпи съграждани и гости на града, в първата тържествена сесия от новия общински съвет от името на групата на Патриотите – ВМРО поздравявам всички, които току-що положиха клетва: кмет на Община Русе и кметове на кметства и общински съветници с избора им. На отминалите местни избори русенските граждани дадоха ясен знак, който всички ние представителите на политическите сили трябва много точно да разчетем. Хората поискаха промяна и я получиха. Голяма част от кметствата на Община Русе имат нови кметове, по-голямата част от състава на общинския съвет също е подменен. Безспорно, обаче големия победител в настоящия избор е кмета на Община Русе господин Пенчо Милков, поздравявам го от името на групата Патриотите – ВМРО и му пожелавам успешен мандат. На отминалите избори ВМРО беше негов опонент, но му благодарим за честната и спортсменска игра. Уважаеми господин Милков, пожелаваме Ви успех като кмет на Община Русе, нашата група ще Ви подкрепя във всички Ваши начинания, които са в интерес на русенските граждани и в посока на подобряване на живота на русенци. Ще бъдем Ваш коректив, ако това се налага. Уважаеми дами и господа общински съветници, групата на Патриотите – ВМРО ще работи за изпълнението на предизборната си програма, основен акцент в нея е чистотата на въздуха в Русе. Също така ще продължим да настояваме за социални мерки с цел преодоляване негативната демографска тенденция. Такива мерки са: безплатни ясли и детски градини, еднократна финансова помощ при раждане на първо, второ и следващо дете, при положение, че родителите са изпълнили конституционното си задължение за образование, общинските жилища да бъдат отдавани приоритетно на млади семейства. За възрастните наши съграждани, за хората, които са отдали живота си в работа за нашата държава ще положим максимални усилия за осигуряване на достойни старини. Считаме, че Община Русе може и трябва да осигури безплатно пътуване в градския трабспорт за всички над 70-годишна възраст, а до края на настоящия мандат за всички над ..., за всички над 75 в началото, а до края на мандата за всички над 70. Уважаеми дами и господа, има нещо символично в това, че нашето първо заседание е именно 30 години и 1 ден след началото на демократичните промени. Много от присъстващите в тази зала са били преки участници в тях други като мен са били на раменете на родителите си на поредния митинг, а други дори все още не са били родени. 30 години по-късно гражданите са все по-обезверени и все по-отчаяни, считам че всички ние като представители на местната власт сме призвани да върнем доверието на хората в институциите. Пожелавам на всички успех и с Божията помощ да вървим напред. На добър час!

**Г-н Т. Койнов**: Има ли други желаещи за приветствие от групите? Да, кажете си името за протокола.

**Г-н М. Славчев**: Аз не чух някой преди мен да си каже името, хайде аз ще открия сезона Мирослав Славчев от ПП Атака. Искам да ви кажа две думи и аз. Поздравления за всички новоизбрани, всякакви категории новоизбрани – кметове, съветници, кметове на кметства. Искам да благодаря на всички граждани на общината, които подкрепиха нашата партия, която напук на социолозите, напук на всички проучвания, в които ние не фигурирахме, отсъствахме, екзитпулове и т.н., въпреки това Русе, част от русенските граждани показа, че споделят патриотичните идеи, които нашата партия изповядва. И тук е мястото аз да благодаря на тези хора, които работиха в тази кампания, има в залата виждам от тях. Благодаря за това, че сте бойци и затова, че успяхме отново да сме тук. Атака е 4-ти мандат в Общински съвет. Какво да кажа? Искам да поздравя кмета, новоизбрания кмет, заслужихте си го господин Милков с позитивната кампания и с това, че дадохте изключително ясни послания към гражданите, които те очевидно разчетоха достатъчно добре. „ Глас народен, глас Божи!“ Желая ви – Попътен вятър, вода под кила, знаете че съм морски човек и само напред, 4 години да имате не само възможност, както казаха преждеговрещите да се разхождаме по главната улица на Русе, а да може да се кандидатирате за следващия успешен мандат. Желая Ви от сърце това. Чух от преждеговорещите и в хода на кампанията много думи за това как в Русе ще се открият работни места. А не мисля, че кмета е човека, който ще създава работни места, работните места ги създава частния бизнес. Искам да ви кажа Русе по мои така груби изчисления около ... ( коментар от зала не се чува ) Така, частният бизнес създава работни места, не е работа на общинска администрация да създава работни места. Работата на общинска администрация е да създава правила и условия, за да може бизнеса да работи. Ще ви кажа нещо, значи около 65% от работещите в общината са концентрирани в няколко големи производствени предприятия. Частният бизнес изнемогва по отношение на това да си намери работна ръка, изключително трудно. Това, което е на свободния пазар е изключително ограничено, средния бизнес, малкия бизнес трудно може да си покрият изискванията за персонал, защото такъв няма, защото е концентриран на едно место. Нещо, което на Русе му липсва много това е за мен туризма. В много мандати говорил предни за това. Вчера бях в Търново, няма свободни места в хотелите, заради състезания спортни, заради мероприятия, които се провеждат в града. И градът има живот, въпреки че е много по-малък от Русе. Аз мисля, че трябва да се помисли, формирайки новата администрация, новия екип за отдел, който да се занимава с туризъм, за отдел, който да се занимава със спорт. В Русе до тоя момент такова нещо като че ли нямаше. Едно перо, което би наляло свежа кръв в икономиката на града ни е именно туризма, това е мое виждане. Русе е пристанищен град, по нищо в града не му личи, че е пристанищен град. Би могло да се помисли, да се поразчупи малко средата градската. Ето, в Бургас Вашият колега е направил мантинелите с котви, такива неща, които отварят града, създават атмосфера. Говорим да се развие туризма и т.н. Поради тая причина аз смятам, че е добре, че е добре да се подходи и малко нестандартно по отношение на това, защото общо взето буксуваме на едни и същи теми. Безспорно екологията е тема, безспорно всичките проблеми на града са ясни, но видях в кампанията Ви, че имате поглед върху теми, които досега са премълчавани. Това ме провокира да Ви споделя тия мои мисли. И на последно место, с което ще завърша е да Ви направя един подарък. Знаете, че се занимавам с един спорт, който е нестандартен, в който съм постигнал нещо и символиката на това е нещо извадено много дълбоко от морското дъно, не казвам, че Русе е там. Желая, от много дълбоко извадено повтарям. Желая Ви по същия начин да продължава Русе да изплува под Вашето управление.

**Г-н Т. Койнов**: Други желаещи? ( коментар от зала не се чува ) Заповядайте, госпожо Елеонора Николова.

**Г-жа Ел. Николова**: Благодаря Ви, господин Койнов. Аз ще направя изказване от името на общинските съветници от Местна коалиция Съюз на демократичните сили. Както правилно отбелязаха колеги изминаха 30 дена, 30 години от този старт, който беше даден в България. Стартът за демократизация, за промяна, тази промяна не е от 8 години, тя е от 30 години. И общинските съветници от нашата коалиция ще продължат тази традиция, тази тенденция за демократизация, за плурализъм, за свобода на словото, за откритост към гражданите, за диалог с тях, за откликване на всички проблеми, които нашите съграждани споделяха по време на кампанията и която ще продължат да споделят с нас. Ние ще работим за това да има открити приемни на общинските съветници, за да може действително да бъдем една трансмисия между гражданите, между техните потребности и между решенията на общинския съвет. Поздравявам господин Пенчо Милков с прекрасната победа. Декларирам, че всички общински съветници ще работим в дух на конструктивизъм, ще работим за това да се вземат правилните и най-полезни за гражданите решения. Благодаря.

**Г-н Т. Койнов**: Благодаря, госпожо Николова. Други желаещи? Да, заповядайте.

**Г-н Д. Ибрям**: Уважаеми господин Областен управител, уважаеми народни представители, уважаеми новоизбран кмет на Община Русе господин Милков, кметове на населени места, дами и господа общински съветници, гости на Русе, възползвам се от правото си, може би за радост за втори път избран съветник към Община Русе и да споделя с вас някои неща, които видях по време на кампанията и да декларирам нашата позиция, относно бъдещата работа на Общински съвет – Русе. Изминахме един период на състезание на платформи, идеи, виждания с една-единствена цел Русе, ние всички политически сили и формирования да бъде наш общ дом и по-добро място за живеене. Безспорно Движението за права и свободи в някои от тях ние като кандидат общински съветници, а и като кандидат кмет аз споделям някои основни от тях като екология, социална сфера, здравеопазване и т.н. Това, което споменах вече в залата и особено датата 10 ноември носи особен заряд на днешното заседание на общинския ..., на първото заседание на общинския съвет, защото няколко знаменателни събития има в историята въобще на източния блок. Това са събитията от Унгария 56-та, Прага 68-ма и майските събития 89-та година в България. И не на последно място от този площад тръгва и комитета за защита на Русе, за който сме благодарни на всички тези основателки на този процес и на протестите в Русе, които в крайна сметка доведоха до знаменателната дата 10 ноември, което е нов етап в развитието на България и на Община Русе също. Разбира се в началото на този мандат, правейки си равносметка за всичко, което беше и в миналия, и за поставените цели в бъдещия, ние от Движението за права и свободи декларираме, че ще бъдем конструктивни в работата си в бъдещия общински съвет. В същото време коректив, не говоря само за ляво или дясно, защото Движението за права и свободи е либерална партия, намира се в центъра, там където е и сърцето, а то никога не греши. Успешен мандат.

**Г-н Т. Койнов:** Благодаря. Има ли други желаещи за приветствия, изказвания? Аз считам, че до настоящия момент почти всички представени политически сили в общинския съвет вземаха отношение, затова преминавам към по-следващ етап от нашата работа. ( коментар от зала не се чува ) Само с гласуване на общинския съвет може евентуално да Ви се даде думата. ( коментар от зала не се чува) Тука става въпрос за политическите сили, които са представени в общинския съвет. ( коментар от зала не се чува ) Нека да спрем препирните. Няма да гласуваме това предложение, тъй като е направено от човек, който е само в залата. Уважаеми дами и господа, ние които току-що положихме клетва и встъпваме в нашите правомощия, които са предвидени в Закона за местното самоуправление и местната администрация, които трябва да упражним в един град като Русе, град с впечатляваща история, с неповторима архитектура, с уникални природни дадености, с които ние се гордеем, че наричат Вратата към Европа, Дунавската столица на България, така това ни задължава и повишава нашите отговорности. Нещо повече, искам да напомня, че 2019 година е година, в която се навършват 154 години от въвеждането на местното самоуправление в град Русе. В далечната 1865 г. са се събрали първенците на тогавашния град Русчук и са положили основите на местното самоуправление. Всички ние, които положихме клетва днес трябва да продължим това дело. 154-годишната традиция ни задължава и поставя пред нас нови отговорности. Аз съм убеден, че избраниците на русенци, всички общински съветници и кметове заслужават да отговорят на високите задължения и да направят наистина нашия град проспериращ. Искам да пожелая на всички успех в тази мисия. Уважаеми дами и господа, тъй като това е първото заседание на новия Общински съвет – Русе редно е да пристъпим към деловата му част, за което бих предложил на общинските съветници току-що влезли в своите правомощия да ги запозная като прочета следните 3 точки от дневния ред, определени със Заповед № 4-95-00744 от 15.11.2019 г. на областен управител Русе на основание Закона за администрацията и Закона за местното самоуправление и местната администрация, а те са:

1. Избор на временна комисия за провеждане на таен избор на председател на общинския съвет
2. Избор на председател на общинския съвет
3. Избор на временна комисия за изработване на проект на Правилник за организация и дейността на общински съвет, неговите комисии и взаимодействието му с общинска администрация

Няма да допълваме дневния ред, тъй като той е определен с нормативен акт, нито ще го гласуваме тука. Той е определен от нормативен акт, който ни задължава да ги изпълним тия точки. Затова преминаваме към 1 точка.

**1 Точка**

**Избор на временна комисия за провеждане на таен избор на председател на Общинския съвет – Русе**

**Г-н Т. Койнов:** Както областният управител е обявил, за да реализираме избора на председател на общинския съвет трябва да изберем комисия по избор, като предлагам най-напред да уточним броя на общинските съветници, които ще влязат в тази комисия по избора. Моето предложение е те да бъдат 9 души, от които 1 председател. Има ли други предложение по отношение на числеността на комисията, на временната комисия по избора? Няма. Тогава подлагам на гласуване така предложените 9 члена, които да станат ..., които да са в комисията по избора. Отнася се само за общинските съветници, който е съгласен, моля да вдигне ръка.

**КВОРУМ – 51. С 51 гласа „за”, 0 „против” и 0 „въздържали се” се прие предложението.**

**Г-н Т. Койнов:** С 51 гласа се приема, че комисията за таен избор на председателя на общинския съвет ще е от 9 човека. Давам думата на политическите сили представени в общинския съвет да направят предложение за членове на комисията. ВМРО.

**Г-н Асен Даскалов**: Добър ден, Асен Даскалов Патриотите – ВМРО предлагам за член на комисията и неин председател господин Пламен Янков Цветков, икономист и инженер по образование, два мандата е бил общински съветник, нали считам, че ще се справи, ако бъде избран. Благодаря ви.

**Г-н Т. Койнов:** Моля други предложения. Да, г-жа Николова. ( коментар от зала не се чува ) Не чухме Вие го предлагате за член или за председател? ( коментар от зала не се чува ) Моля, други.

**Г-н Ив. Иванов**: Господин Председател, може ли? Иван Иванов Местна коалиция БСП за България, Политическо движение социалдемократи, АБВ ... Последния да ви го кажа ли? Движение Българската пролет и от името на групата предлагам за член на комисията по тайния избор господин Александър Неделчев, избирал е поне 3 досега общински председатели.

**Г-н Т. Койнов:** Моля други предложения. Да, ГЕРБ.

**Г-н Б. Пехливанян:** За протокола Бедрос Пехливанян от ГЕРБ ние предлагаме за член Йорданка Даневска, Йорданка Даневска за член. Тя много пъти пък е била избирана като председател на бюджетната комисия. Това е, член.

**Г-н Т. Койнов:** Други предложения, моля.

**Г-н М. Кунчев:** Казвам се Митко Кунчев, но предлагам в комисията да има и един неопитен човек инж. Деана Георгиева Тонева. Нека да има един по-неопитен да помага. Благодаря.

**Г-н Т. Койнов:** Не чухме кого представлявате? Други предложения?

**Г-н Д. Ибрям:** От Движение за права и свободи Борислав Рачев.

**Г-н Т. Койнов:** Слушам вашето ...

**Г-н М. Славчев:** Атака Веселин Велчев.

**Г-н Т. Койнов:** Може ли ДПС да повторите, че не записах името? ( коментар от зала не се чува ) Други предложения? ( коментар от зала не се чува ) Още двама, да. ( коментар от зала не се чува ) Весел ... ( коментар от зала не се чува ) Моля още едно ... ( коментар от зала не се чува ) Засега предложените членове за комисията са 9, затова че прекратяваме предложенията и ... ( коментар от зала не се чува ) Ами, вие гласувахте 9 човека, ако да каже имате други предложения за членове трябва после да ги гласуваме повече да бъдат или по-малко. Мога да ги прочета: Пламен Янков Цветков и за председател, Станимир ... Моля? ( коментар от зала не се чува ) Пламен Янков Цветков и за председател, Станимир Стефанов Станчев и за председател, Александър Неделчев, Йорданка Даневска, Деана Тодорова, Веселин Велчев, Борислав Рачев, Дилян Саманджиев и Веселко Цветков. Има ли други предложения по комисията? Няма. ( коментар от зала не се чува ) Деана Тонева ( коментар от зала не се чува ) Деяна Тонева ( коментар от зала не се чува ) Ами, да приемем, че почти всички политически сили направиха своите предложения. Тъй като има 2 предложения за председател, то ще трябва да гласуваме преди приемането на цялата комисия или след като приемем комисията кой ще бъде председател? Затова предлагам, който е съгласен с така предложените общински съветници да станат членове на комисията по тайния избор, моля да гласуват.

**КВОРУМ – 51. С 51 гласа „за”, 0 „против” и 0 „въздържали се” се прие предложението.**

**Г-н Т. Койнов:** Тъй като са постъпили предложения за председатели двама от членовете на комисията, то ще ги гласуваме поотделно с вдигане на ръка от общинските съветници, като ще ги гласуваме по реда на тяхното предлагане. (коментар от зала не се чува) Да, трябва някой да помага просто. (коментар от зала не се чува) Ти ще броиш? Добре. Значи двамата ще броите, Който е съгласен Пламен Янков Цветков да стане председател на комисията по тайния избор, моля да гласува с вдигане на ръка.

**КВОРУМ – 49. С 29 гласа „за”, 0 „против” и 20 „въздържали се” се прие предложението.**

**Така се прие**

**РЕШЕНИЕ № 1**

На основание чл.21, ал.1, т.1 от ЗМСМА и чл.9, ал.1 от Правилника за организацията и дейността на ОбС – Русе, неговите комисии и взаимодействието му с общинската администрация, общинският съвет реши:

1. Утвърждава комисия за провеждане на избор за председател на Общински съвет – Русе, с численост 9 души.
2. Избира за председател на комисията Пламен Цветков и членове:
   * Станимир Станчев
   * Александър Неделчев
   * Йорданка Даневска
   * Деана Тонева
   * Борислав Рачев
   * Веселко Цветков
   * Дилян Саманджиев
   * Веселин Велчев.

**Г-н Т. Койнов:** Да подложим на гласуване и Станимир Стефанов Станчев, който също е за председател, но ... ( коментар от зала не се чува ) Но имам предвид, че на първото гласуване си има мнозинство при избора на Пламен Янков Цветков, за което е безпредметно да се предлага вече гласуването на Станимир Стефанов Станчев за председател. Ами, честито на председателя на комисията. Сега, давам 15 минути почивка, за да може комисията да се консолидира и да ...

*Почивка 15 минути.*

**Г-н Пл. Цветков**: Искам да помоля всички, които са в централната част на залата и не са общински съветници да заемат места в края, отляво или отдясно, тъй като това затруднява много броенето. Нямаме електронни устройства за гласуване, така че нека само общинските съветници да са в средния сектор.

**Г-н Т. Койнов**: Има ли още да влизат? (коментар от зала не се чува) Да, казахме няколко пъти, беше обявено 15 минути, станаха 25. Така, започваме, дами и господа общински съветници, времето за почивка изтече, моля да заемете местата си, нека да направим проверка на кворума с вдигане на ръка. ( коментар от зала не се чува ) Имаме кворум, продължаваме нашата работа. Давам думата на председателя на комисията по избора, за да оповести процедурите по провеждане на тайния избор. Моля, господин председател на комисията по избора.

**Г-н Пл. Цветков**: Уважаеми дами и господа общински съветници, новоизбраната комисия първата в този общински съвет преди нашата почивка направи своето първо кратко заседание и с единодушие утвърди образец на бюлетината и плика, с който ще се гласува. Нека ви зачета първият протокол от заседанието на тази комисия – Протокол №1 от заседание на комисията по чл. 9, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, днес 11.11.2019 г. , комисия в състав: Пламен Цветков - председател и членове: Станимир Станчев, Борислав Рачев, Александър Неделчев, Веселко Цветков, Йорданка Даневска, Дилян Саманджиев, Деана Тонева, Веселин Велчев, на основание чл. 9, ал. 2 от Правилника за организацията и дейността на Общински съвет – Русе, неговите комисии и взаимодействието му с общинската администрация и след направени обсъждания, взе следните решения: Утвърждава образец на бюлетина с размер 48 x 98 милиметра, цвят – бял, с изписани трите имена на кандидата. Утвърждава образец на плик – бял, непрозрачен, с размери – 160 на 110 милиметра. Подписи на председател и на членове. Ето я как изглежда бюлетината, това ще бъдат отпечатани, виждате го листа 60 броя за всеки един такъв кандидат. Тези бюлетинки ще бъдат в тъмната стаичка, плика, който утвърдихме ще бъде това. Самата технология на гласуването ще прочета правилата от нашия правилник, за да ..., който е действащ и е в сила. Това е чл. 11 със 7 алинеи. Алинея 1 - Изборът на председател се извършва с бюлетини по утвърден образец с имената на издигнатите кандидати. Алинея 2 - Всеки съветник гласува, като поставя в плик бюлетина с името на предпочитания от него кандидат и пуска плика в изборната урна. Гласът е действителен, алинея 3, ако в плика е намерена една бюлетина или в плика са намерени повече бюлетини, подадени за един и същи кандидат. Когато в плика са поставени две или повече бюлетини за един и същи кандидат, тя се смята за една. Алинея 1 - Недействителни са бюлетините, когато: 1. са намерени в избирателната кутия без плик; 2. в избирателния плик са поставени две или повече бюлетини за различни кандидати; 3. не са по установения образец; 4. върху тях са отбелязани думи и знаци. Алинея 5 - Празните пликове се смятат за недействителни бюлетини. Алинея 6 - За избран се смята кандидатът, получил повече от половината от гласовете от общия брой на съветниците. Ако при първото гласуване не се получи необходимото мнозинство, изборът се повтаря в същия ден, като в него участват двамата кандидати, получили най-много гласове. В този случай за избран се смята този, който е получил повече от половината от гласовете на общия брой на съветниците. Ако и при повторното гласуване нито един от кандидатите не бъде избран, процедурата по избора започва отначало. Алинея 7 - При една кандидатура празният плик се счита за отрицателен вот. Необходимия брой, който трябва да събере, за да бъде избран минимален за нашата община е 26.

**Г-н Т. Койнов**: Чухте процесуалните правила, по които трябва да се направи избора за председател на общинския съвет. За това, че аз предлагам да ги гласуваме тия правила. Тия независимо, че са обявени, както в закона, така и в нашия правилник, който действа, все пак да ги гласуваме, тъй като комисията има право да предлага правилата и така предложените процесуални за провеждане на избора, моля да гласува, ако сте съгласни с туй. За, който е „за“? Свалете ръцете. Против? Въздържали се? Няма.

Така предложените процесуални правила за избора на председател на общинския съвет се приемат с кворум. Имате думата за предложения за кандидат за председател на общинския съвет. Да, казвайте си името, щото не може да знаем кой прави предложението.

**Г-жа Р. Георгиева**: Добър ден, уважаеми колеги общински съветници, Росица Георгиева от групата общински съветници Патриоти – ВМРО. Нашето предложение за председател на общинския съвет е за господин Иво Пазарджиев. Млад, образован, енергичен, на 33 години, общински съветник в мандата 2015-2019. Завършил е средно училище с преподаване на немски език „Фридрих Шилер“. Русенският университет със специалност Право – юрист, изключително деен, изключително толерантен. Аз мисля, че неговата личност обединява четирите принципа, които господин Пенчо Милков кмет на Община Русе каза. Защото той в мандата 2015-2019, както и в този мандат ще работи за единение, компетентен е, работи за прозрачността и за честността. И освен това има е още едно много силно качество патриот, който носи в себе си идеята за обединение. Аз смятам, че той е достоен кандидат за вашите гласове за председател на общинския съвет. Благодаря ви.

**Г-н Т. Койнов**: Други предложения за председател, кандидат за председател на общински съвет, моля.

**Г-н Б. Пехливанян**: За протоколът Бедрос Пехливанян от групата на ГЕРБ. Председателят на общинския съвет трябва да бъде един наистина събирателен образ на всичките идеи, на всичките стратегии, насоки, които тази институция изповядва. Поне считаме, че като такъв той трябва задължително да бъде наистина един диалогичен, един консенсусен и преди всичко чуващ и уважаващ и другите мнения от най-различни посоки. Аз мисля, че още с встъпването си на тая длъжност, който и да е той, той трябва да загърби своите политически, дори и личностни предразсъдъци към всеки един от нас. И точно такъв човек, считаме ние, че може да бъде и една жена, Наталия Кръстева, която мисля, че е била един плюс от двете страни на материята. Тоест била е и общински съветник един мандат, а след това има и доста добър, голям и успешен опит в администрацията, натрупан опит, който е в създаването на екипи. Така, че нашето предложение е за Наталия Кръстева, която може да бъде такъв обединител на нашия общински съвет.

**Г-н Т. Койнов**: Благодаря. Има ли други предложения? Да считаме, че няма. Напомням само, че постъпиха 2 предложения за кандидати за председател на общинския съвет, от групата на ВМРО Росица Георгиева предложи Иво Пазарджиев, а от групата на ГЕРБ е предложена Наталия Кръстева. Още веднъж питам, има ли други предложения? Няма. Ако няма други предложения давам 15 минути почивка, при което комисията да може да подготви бюлетините да ги напечата, след което вече ще пристъпим към самия избор. Не може да стоим тука в залата, а те трябва да работят. Трябва предложенията да бъдат написани в подходяща бюлетина.

*Почивка 15 минути.*

**Г-н Пл. Цветков**: Моля, комисията да заеме местата си отпред.

**Г-н Т. Койнов**: Чакаме бюлетините и ще започнем своята работа. Няма да проверяваме кворума, тъй като всички общински съветници ще бъдат извиквани поименно и начина на гласуване вече го разбрахте. Който си чуе името влиза в стаичката, взема плик и бюлетина, пуска я, излиза пуска бюлетината в урната и се подписва на списъка. ( коментар от зала не се чува ) Готови сме за провеждане на избора. Думата давам на председателя на комисията по избора.

**Г-н Пл. Цветков**: Бюлетините пътуваха доста отдалече, но все пак пристигнаха. Технологията ще бъде следната, чета имената на съветниците по азбучен ред, идват, вземат плик, влизат в стаичката, вземат бюлетина, слагат я в плика, пускат в урната, подписват се, че са гласували срещу своето име и си сядат на мястото. И така, откриваме процедурата, започваме с Александър Нанев Неделчев, да се готви Алисe Кямилова Муртезова ..., Асен Иванов Даскалов ..., Бедрос Левон Пехливанян ..., Борислав Пламенов Рачев ..., Валери Йорданов Иванов ..., Веселин Тодоров Велчев ..., Веселко Илиев Цветков ..., Владо Владимиров Владов ..., Галин Ганчев ..., Гергана Юлиянова Николова-Спасова ..., Дауд Ибрям ..., Деана Тонева ..., Деница Иванова ..., Деян Недков ..., Диана Ласонина ..., Дилян Саманджиев ..., Димитър Димитров ..., Евгени Игнатов ..., Екатерина Иванова ..., Елеонора Николова ..., Елисавета Досева ..., Елка Симеонова ..., Енчо Енчев ..., Иван Кюркчиев ..., Иван Костадинов Иванов ..., Иван Григоров ..., Иван Петров Иванов ..., Иво Пазарджиев ..., Йовчо Смилов ..., Йорданка Даневска ..., Косю Станев ..., Кристиян Иванов ..., Кънчо Йорданов ..., Луиза Попова ..., Милко Костадинов ..., Мирослав Славчев ..., Митко Кунчев ..., Михаил Илиев ..., Наталия Кръстева ..., Орлин Дяков ..., Пламен Рашев ..., Пламен Цветков, Росица Георгиева ..., Светлозар Симеонов ..., Станимир Станчев ..., Стоян Христов ..., Теодора Константинова ..., Тодор Койнов ..., Траян Тотев ..., Христо Белоев. Благодаря на всички общински съветници. 51 съветника преминаха през гласуване. Нека комисията има време да направи протокол от резултатите. 15 минути почивка

*Почивка 15 минути.*

**Г-н Пл. Цветков**: Уважаеми общински съветници, уважаеми граждани на Община Русе, комисията приключи своята работа и е съставен протокол, подписан от всички членове на комисията. Зачитам протокола – Протокол №2 от заседание на комисията по чл. 9, ал. ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация -Днес, 11.11.2019 г. , комисия в състав: Пламен Цветков - председател и членове: Станимир Станчев, Александър Неделчев, Йорданка Даневска, Деана Тонева, Борислав Рачев, Веселко Цветков, Дилян Саманджиев, Веселин Велчев, на основание чл. 21, ал. 1, т. 3 и чл. 28, ал. 1 от ЗМСМА и член от 9 до 11 от Правилника за организацията и дейността на Общински съвет – Русе, неговите комисии и взаимодействието му с общинската администрация проведе тайно гласуване за избор на председател на Общински съвет – Русе. От общо 51 общински съветници, присъстващи на Първото заседание на Общински съвет – Русе, правото си на глас упражниха срещу подпис 51 общински съветника. След извършване на избора комисията установи следното: 1. Брой гласували: 51 общински съветници; 2. Брой на пликовете, открити в изборната урна 51 броя; Брой на празните пликове, които по силата на чл. 11, ал. 5 от Правилника, нашия правилник се смятат за недействителни 2 броя; 4. Брой на недействителните бюлетини по чл. 11, ал. 4 от Правилника 5 броя. Това са бюлетини с по 2 или повече бюлетини за различните и за двамата кандидати. 5. Брой действителни бюлетини 44 броя, от които: за Иво Колев Пазарджиев - 28 броя; за Наталия Кръстева Георгиева - 16 броя. Въз основа на получените резултати, като взе ... Въз основа на получените резултати, като взе предвид нормата на чл. 28, ал. 1 от ЗМСМА, според която за избран се смята кандидатът, който е получил повече от половината от гласовете от общия брой на съветниците и имайки предвид, че Общински съвет – Русе се състои от 51 съветника, комисията установява, че за председател на Общински съвет – Русе е избран Иво Колев Пазарджиев. Следват подписи на всички членове на комисията.

Така се прие

**РЕШЕНИЕ № 2**

На основание чл. 21, ал. 1, т. 3 и чл. 24, ал. 1 от ЗМСМА и чл. 8 от Правилника за организация и дейността на общинския съвет и неговите комисии и взаимодействията им с общинската администрация, общинският съвет реши:

1. Избира Иво Колев Пазарджиев за председател на Общински съвет – Русе.

**Г-н Пл. Цветков**: Да честитим на новия председател изборната длъжност, която току-що получи. Да му пожелаем сили, енергия, да може заедно с кмета на общината господин Милков да изпълнят своите високи цели, които си поставиха. Пожелавам им успех. Давам думата на господин Койнов да изпълни и той неговата задача.

**Г-н Т. Койнов**: Ами, комисията си свърши своята работа, заемете си местата. Позволете ми да честитя на избрания председател на общинския съвет, господин Иво Колев го моля да си заеме мястото вече като председател на общинския съвет и да продължи с 3-та точка по дневния ред. Това е избор на комисия за проект, за изготвяне проект за Правилник за организацията дейността на Общинския съвет. Моля, господин Председател.

**Г-н Иво Пазарджиев**: Уважаеми колеги, чест и отговорност е гласуваното от вас доверие да бъда „Пръв сред равни“ и на латински “Primus inter pares” в настоящия общински съвет. Няма да пожаля сили и средства да направя нашата институция още по-авторитетна и още по-отворена към гражданите. Осъзнавам огромната отговорност, с която съм натоварен като председател на Общинския съвет и вярвам, че ще оправдая доверието ви. Благодаря на всички, които са гласували за мен в избора за председател на общинския съвет. Благодаря на всички, които също така не са гласували за мен и разчитам заедно да работим в интерес на гражданите. Няма да деля хората на управляващи и опозиция, няма да деля групите по никакъв начин, разчитам на конструктивен диалог и на единение. Вярвам, че ще го постигнем в настоящия мандат и че ще имаме много успехи. Няма да позволя по никакъв начин, обаче да се уронва престижа на нашата институция и ще прилагам правилника и законите с цялата им строгост, ако това се наложи. Всъщност изработката на нов правилник е едната от първите задачи, които стои пред нас в този мандат. През предходния не беше изработен такъв, считам че към настоящия момент това вече е необходимо. Пожелаваме успех на всички 51 избрани общински съветници. Пожелавам ви активност, надявам се в сесиите на общинския съвет да има състезание на идеи и именно там да се формират гласуванията в общинския съвет, а не под давлението на една или друга партийна централа. Благодаря за вниманието.

**3 Точка**

**Избор на временна комисия за промяна на Правилника на ОбС- Русе, неговите комисии и взаимодействието му с общинската администрация**

**Г-н Иво Пазарджиев**: Следващата точка, с която трябва да продължим е избор на комисия, която да изработи проект за Правилник и организация на дейността на Общинския съвет, неговите комисии и взаимодействието му с общинска администрация. Моето предложение е, както при комисията с избора за председател на общинския съвет, така и в тази да има по 1 общински съветник от всяка група, а именно комисията да бъде 9-членна. Има ли други предложения за размера на комисията? Не виждам. Подлагам на гласуване комисията за изработка на проект за Правилник и организация на дейността на Общинския съвет, неговите комисии и взаимодействието му с общинска администрация да бъде в състав от 9 души, който е съгласен, моля да гласува „за“.

**КВОРУМ – 50. С 50 гласа „за”, 0 „против” и 0 „въздържали се” се прие предложението.**

**Г-н Иво Пазарджиев**: Сега ще помоля представителите на политическите сили да предложат по един представител за член на комисията за изработка на правилник. Ще започнем от най-голямата група, групата на ГЕРБ, господин Пехливанян.

**Г-н Б. Пехливанян**: И от нас честито на господин Пазарджиев. От нашата група предлагаме Наталия Кръстева, която да бъде в тази комисия.

**Г-н Иво Пазарджиев:** Групата на БСП моля за предложение.

**Г-н Ив. Иванов:** Честито, господин Председател. Малка корекция, групата не е на БСП, Иван Иванов Местна коалиция БСП за България, Политическо движение социалдемократи, АБВ и добавяме Български демократичен център, имаме решение групата ни е от 15 човека, колкото имат и ГЕРБ. Предлагаме за председател на комисията господин Александър Неделчев.

**Г-н Иво Пазарджиев:** Благодаря ви. От името на Местна коалиция ВМРО – НФСБ.

**Г-н Пл. Цветков:** От името на местна коалиция ВМРО-БНД-НФСБ, накратко, както ще се нарича групата Патриотите – ВМРО предлагам в състава да влезе юриста Асен Даскалов.

**Г-н Иво Пазарджиев:** Местна коалиция СДС.

**Г-н Ст. Станчев:** Уважаеми господин Председател, честито и от нашата група. Надяваме се разума да надделява. От името на нашата група предлагам госпожа Елеонора Николова. Благодаря ви.

**Г-н Иво Пазарджиев:** Благодаря и аз. Демократична България.

**Г-жа Д. Тонева:** От името на Демократична България предлагаме д-р Теодора Константинова, поради големия и опит, вече 4 мандат общински съветник, била е в 3 преди това.

**Г-н Иво Пазарджиев:** Благодаря на г-жа Тонева. От името на групата на Атака, господин Велчев.

**Г-н Вес. Велчев:** От групата на Атака предлагам Мирослав Славчев като член.

**Г-н Иво Пазарджиев:** Благодаря. Групата на ДПС, има ли предложение? Господин Ибрям.

**Г-н Д. Ибрям:** От Движението за права и свободи Борислав Рачев.

**Г-н Иво Пазарджиев:** Имаме един независим общински съветник, който всъщност не е част от група, Дилян Саманджиев. Желаете ли да влезете в комисията? ( коментар от зала не се чува ) Не, добре. Очаквам още две предложения, тъй като сме гласували комисията да бъде в състав от 9 души. Считам, че в случая е правилно на паритетния принцип, двете големи групи, групата на ГЕРБ и на БСП също да излъчат втори представител. ( коментар от зала не се чува ) Благодаря. И от ГЕРБ? ( коментар от зала не се чува ) Господин Бедрос Пехливанян е последното предложение. Никой от предложилите не направи предложение за председател, моля за вашите предложения от състава на ... ( коментар от зала не се чува ) Извинявам се, не съм чул. Има предложение за председател за Александър Неделчев. Уважаеми колеги, подлагам на гласуване комисия за избор на ..., комисия за изработване на правилник, на проект на Правилник за организацията и дейността на общинския съвет и неговите комисии, взаимодействието му с общинска администрация в състав: Александър Неделчев – председател и членове: Наталия Кръстева, Асен Даскалов, Елеонора Николова, Теодора Константинова, Мирослав Славчев, Борислав Рачев, Тодор Койнов и Бедрос Пехливанян. Който е съгласен за този състав на комисия моля да гласува.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 3**

На основание чл.21, ал.1, т.1 от ЗМСМА и чл.54, ал.1 от Правилника за организацията и дейността на ОбС – Русе, неговите комисии и взаимодействието му с общинската администрация, общинският съвет реши:

1. Избира временна комисия, която да изготви проект на Правилник за изменение на Правилника за организацията и дейността на Общински съвет – Русе, неговите комисии и взаимодействието му с общинската администрация с численост от 9 души.
2. Избира за председател на комисията Александър Неделчев и членове:
   * Наталия Кръстева
   * Асен Даскалов
   * Елеонора Николова
   * Д-р Теодора Константинова
   * Мирослав Славчев
   * Борислав Рачев
   * Тодор Койнов
   * Бедрос Пехливанян.

**Г-н Иво Пазарджиев**: Преди да закрия заседанието ще помоля всички присъстващи общински съветници в края на заседанието да дойдат да се подпишат в присъствения списък, както и да получат по една книжка, която е ръководство за новоизбрани общински съветници. Пожелавам успех на всички. Закривам заседанието.

**ИЗГОТВИЛ: ПРЕДСЕДАТЕЛ:**

**/ П. Денчева-Лукова / / Иво Пазарджиев /**